Сыт зищIысыр адыгагъэр?
Котляровхэ Мариерэ Викторрэ я тхылъ тедзапIэм къыщыдэкIащ Мамхэгъ Раисэ и тхылъыщIэ. Лэжьыгъэм и фIэщыгъэм и лъабжьэм къыщыхьащ ар зытеухуар нэхъ къызэпкърызых «Взгляд на человечность человека сквозь призму философии «Адыгагъэ» псалъэхэр. Адыгагъэм хохьэ цIыхугъэри, гъэсэныгъэри, Iэдэбагъри, хьэщIэ егъэблэгъэкIэри, гуапагъэри.
«Мамхэгъ Раисэ и лэжьыгъэщIэр теухуащ адыгэхэм яхэлъ хьэл-щэныфI куэд къызэщIэзыубыдэ адыгагъэм. Къыхэгъэщыпхъэщ, а темэм Мамхэгъым хэлъхьэныгъэфI зэрыхуищIар», — жеIэ Котляров Виктор.
Философием, социологием, цIыхум и психологием, лъэпкъым и щэнхабзэм, гупсысэкIэм, нэгъуэщIхэми ятеухуауэ Мамхэгъ Раисэ тхылъ тIощIым щIигъу къыдигъэкIащ. Апхуэдэхэщ, псалъэм папщIэ, «Очерки об адыгском этикете», «Homo sapiens: человек, кто ты есть?», «Человек — универсум — Homo noeticus. Его природная сущность, истоки и методы формирования», «Лъэпкъым и цIыху бгъэсэнумэ», «Бзэр лъэпкъым и псэщ», «Наука благоразумного бытия» тхылъхэр. КъищынэмыщIауэ, адыгэбзэкIэ, урысыбзэкIэ дунейм къытехьащ «Усэхэр», «Зэманым и бэджыхъым упхыплъыфмэ…», «Цена мгновения», «Человек в проблемах бытия» усэ тхылъхэр.
Мамхэгъ Раисэ Мухьэмэд и пхъур педагогикэ щIэныгъэхэм я докторщ, профессорщ, педагогикэ, социальнэ щIэныгъэхэмкIэ Урысей академиемрэ ЩIэныгъэхэмкIэ Дунейпсо Адыгэ академиемрэ я академикщ, РАН-м психологиемкIэ и институтым когнитивнэ психофизиологиемкIэ иIэ къудамэм и лэжьакIуэщ. НэгъуэщI лъэпкъым щыщхэм урысыбзэр зэребгъэджыну Iэмалым теухуа и лэжьыгъэхэри купщIафIэу къалъытауэ къагъэсэбэп.
ГъукIакъуэ Идар.
